Minen fruntlycken gruth vnndt wesz jck ghudisz vormach stets tho vorenn. Erszamen vnndt wolwysen heren, bysunder leuen naber vnde ghuden frunde, jk vormode my gantz heren Diderick Hagen vnde Henrick Honnynghuzen juwe erlyke wisheide woll vnderwyset hebben, wo sik de zaken jnn dem vorgangen zomer hebben vorfolget unde gesleten worden vor Razeborch; vnde id ysz nu also ouersproken, dat jk myne mercklike vnde vulmechtige sendebot nu ouersende an den heren ertzbisschopp to Rige vnde mester tho Lyfflant, mochten de zaken werden also besloten, dat vrede vnde endracht dar uth irristen mochten; vnde my ok wat gelykes mochte beschen, zege jk gantze gerne, vppe dat my nemant schult solde geuen, dat jk tho vnfrede vnde der lande vorderff geneget were vnde node wolde, dat ennyge blotstortinghe ofte grote moye van mynent wegen solde sik vorheuen. Hir vmme is myne fruntlyke begere, gy, leuen frunde, willenn myt mynen baden jn den zaken dat beste behoen inraden, dat de lande mogen tho rouwe vnde vrede kamen vmme der bozen vnmylden Rusen willen vnde dat de varende kopman ock moge wancken syne berginge to zokende, welket an my nicht sall entbroken so verne my wat gelykes wedderuaret vnde node szege dat groter moye vnde bitterheit dar uth solden entspreken, kennet Got, de juwe erlyke wiszheide mote frolich vnde gsunt bewaren. Screuen vppe Abo ame dage sanctj Seuerini episcopi anno etc. lxxxviij°. Stenn Sture vame Gripszholme, ritter, vorstennder des rykes tho Svedenn. Adress: Denn erszamen, vœrszichtighenn vnndt wolwyszenn mannen herenn borgermeysteren vnndt radtmannen der stadt Reuall, syner byszunder leuen naberen vnde ghuden frundenn.